## Rješenje Agencije za zaštitu tržišnog natjecanja Klasa: UP/I-030-02/98-01/42, od 6. listopada 1998.

### NN 155/1998 (3.12.1998.), Rješenje Agencije za zaštitu tržišnog natjecanja Klasa: UP/I-030-02/98-01/42, od 6. listopada 1998.

# AGENCIJA ZA ZAŠTITU TRŽIŠNOG NATJECANJA

Na temelju članka 36. Zakona o zaštiti tržišnog natjecanja ("Narodne
novine", br. 48/95, 52/97 i 89/98), po prijavi koncentracije koju je podnio
poduzetnik Tvornica duhana Rovinj d.d., sa sjedištem u Rovinju, Obala Vladimira
Nazora 1, zastupan po predsjedniku Uprave mr. Anti Vlahoviću, temeljem
odluke Savjeta za zaštitu tržišnog natjecanja donesene na 20. sjednici,
održanoj 6. listopada 1998. (članak 30., stavak 2, točka 3. i stavak 3.
Zakona o zaštiti tržišnog natjecanja), ravnateljica Agencije za zaštitu
tržišnog natjecanja donosi sljedeće

## **RJEŠENJE**

I. Ocjenjuje se kao dopuštena, u smislu odredaba Zakona o zaštiti tržišnog
natjecanja, koncentracija poduzetnika nastala stjecanjem većinskog udjela
i većinskog prava odlučivanja stjecanjem dionica pouduzetnika TVORNICE
DUHANA ZAGREB D.D., sa sjedištem u Zagrebu, Jagićeva b.b., od strane poduzetnika
TVORNICE DUHANA ROVINJ D.D., sa sjedištem u Rovinju, Obala Vladimira Nazora
1.

II. Upisuje se u Upisnik o koncentracijama koncentracija poduzetnika
iz točke I. izreke ovog rješenja.

III. Obvezuje se poduzetnik Tvornica duhana Rovinj d.d. da na mjerodavnom
tržištu zadrži zatečeni kvalitativni raspon tržišno prihvaćenih žigova
cigareta Tvornice duhana Zagreb d.d., koji omogućuje zadovoljenje potreba
svih segmenata tržišta, s obzirom na kupovnu moć potrošača.

IV. Obvezuje se poduzetnik Tvornica duhana Rovinj d.d. da Agenciji za
zaštitu tržišnog natjecanja podnese na ocjenu svaku odluku o prestanku
proizvodnje bilo kojeg proizvoda iz postojećeg asortimana sudionika koncentracije
poduzetnika iz točke I. izreke ovog rješenja, uz obrazloženje.

- *Rok izvršenja:* Po donošenju odluke, bez odgode.

V. Obvezuje se poduzetnik Tvornica duhana Rovinj d.d. da Agenciji za
zaštitu tržišnog natjecanja prijavi svaku odluku o promjeni cijena cigareta
iz asortimana sudionika koncentracije poduzetnika iz točke I. izreke ovog
rješenja, uz obrazloženje i dostavljanje svih podataka kojima se obrazlaže
promjena cijene.

- *Rok izvršenja:* Po donošenju odluke, bez odgode.

VI. Obvezuje se poduzetnik Tvornica duhana Rovinj d.d. da Agenciji za
zaštitu tržišnog natjecanja dostavlja obavijesti o svakoj namjeravanoj
promjeni distribucijskih tijekova.

- *Rok izvršenja:* Najkasnije 30 dana prije namjeravane promjene.

VII. Obvezuje se poduzetnik Tvornica duhana Rovinj d.d. da Agenciji
za zaštitu tržišnog natjecanja dostavlja obavijesti o namjeri:

a) izravnog ili posrednog stjecanja udjela u poduzetnicima na području
Republike Hrvatske;

b) priključivanja, povezivanja, pripajanja i spajanja Tvornice duhana
Rovinj d.d. ili poduzetnika u kojima ona ima prevladavajući utjecaj, s
drugim poduzetnicima u Republici Hrvatsskoj;

c) da izravno ili putem poduzetnika u kojima ima prevladavajući utjecaj,
s drugim poduzetnicima u Republici Hrvatskoj sklopi neki od poduzetničkih
ugovora, ugovora iz članaka 10. i 11. Zakona o zaštiti tržišnog natjecanja
ili neki drugi ugovor kojim stječe prevladavajući utjecaj na odlučivanje
i/ili vođenje poslova tih poduzetnika.

- *Rok izvršenja:* Najkasnije 30 dana prije namjeravanog stjecanja,
odnosno sklapanja ugovora.

VIII. Obvezuje se poduzetnik Tvornica duhana Rovinj d.d. da Agenciji
za zaštitu tržišnog natjecanja prijavi svako koncentriranje dionica sudionika
koncentracije iz točke I. izreke ovog rješenja kod jedne osobe, koje prelazi
15% temeljnog kapitala bilo kojeg sudionika koncentracije iz točke I. izreke
ovog rješenja.

- *Rok izvršenja:* Po saznanju o stjecanju, bez odgode.

IX. Obvezuje se poduzetnik Tvornica duhana Rovinj d.d. da Agenciji za
zaštitu tržišnog natjecanja redovito, do 10. siječnja svake kalendarske
godine, sa stanjem na dan 31. prosinca prethodne kalendarske godine, dostavlja
popis dioničara čiji udjel u bilo kojem sudioniku koncentracije iz točke
I. izreke ovog rješenja prelazi 15% temeljnog kapitala.

- *Rok izvršenja:* Jednom godišnje do 10. siječnja, počevši od
10. siječnja 1999.

X. Obvezuje se poduzetnik Tvornica duhana Rovinj d.d. da Agenciji za
zaštitu tržišnog natjecanja dostavlja na ocjenu sve ugovore o licenci i
ugovore o poslovnoj suradnji sklopljene s domaćim ili stranim poduzetnicima,
što uključuje obvezu Tvornice duhana Rovinj d.d. da dostavi na ocjenu i
sve važeće dosad sklopljene ugovore o licenci i poslovnoj suradnji.

- *Rok izvršenja:* Bez odgode, odnosno 30 dana po sklapanju ugovora.

XI. Obvezuje se poduzetnik Tvornica duhana Rovinj d.d. da, u cilju praćenja
poslovanja koncentracije poduzetnika iz točke I. izreke ovog rješenja,
Agenciji za zaštitu tržišnog natjecanja, dostavlja izvještaje o tržišnim
udjelima koje sudionici koncentracije iz točke I. izreke ovog rješenja
imaju na tržištu Republike Hrvatske.

- *Rok izvršenja:* Redovito - svaka 3 mjeseca, počevši od dana
donošenja ovog rješenja, po potrebi i češće, a obvezno prije svake moguće,
očekivane ili namjeravane promjene vezane uz poslovanje koncentracije.

XII. Mjere praćenja poslovanja koncentracije poduzetnika iz točke I.
izreke ovog rješenja, navedene u točkama III. do XI. izreke ovog rješenja,
Agencija za zaštitu tržišnog natjecanja provodit će do 31. prosinca 2000.

Nakon isteka tog roka, Agencija za zaštitu tržišnog natjecanja donijet
će odluku o produljenju ili prestanku mjera praćenja, kao i o obliku i
opsegu daljnjih mjera.

U slučaju neizvršavanja mjera navedenih u točkama III. do XI. izreke
ovog rješenja, primijenit će se kaznene odredbe iz članka 40., stavka 1,
točke 4. i stavka 2. istog članka Zakona o zaštiti tržišnog natjecanja.

Obrazloženje

1. Poduzetnik Tvornica duhana Rovinj d.d., sa sjedištem u Rovinju, Obala
Vladimira Nazora 1, zastupana po predsjedniku Uprave mr. Anti Vlahoviću
(u daljnjem tekstu: podnositelj prijave; TDR), podnio je Agenciji za zaštitu
tržišnog natjecanja (u daljnjem tekstu: Agencija), dana 16. srpnja 1998.,
prijavu koncentracije poduzetnika radi ocjene njene sukladnosti s odredbama
Zakona o zaštiti tržišnog natjecanja ("Narodne novine", br. 48/95, 52/97
i 89/98; u daljnjem tekstu. ZZTN) i upisa koncentracije u Upisnik o koncentracijama
(članak 23., stavak 1 ZZTN).

Riječ je o koncentraciji poduzetnika nastaloj stjecanjem većinskog udjela
i većinskog prava odlučivanja stjecanjem dionica poduzetnika Tvornice duhana
Zagreb d.d., sa sjedištem u Zagrebu, Jagićeva b.b. (u daljnjem tekstu:
TDZ), od strane poduzetnika TDR.

2. U postupku ocjene prijavljene koncentracije utvrđene su sljedeće
činjenice:

a) U Republici Hrvatskoj postoji razvijena domaća prerada duhana, tj.
proizvodnja cigareta i drugih duhanskih proizvoda. Tom se proizvodnjom
bave sljedeći poduzetnici:

aa) Tvornica duhana Rovinj d.d., sa sjedištem u Rovinju:

- proizvodi cigarete i priprema proizvodnju cigara, dok je proizvodnja
cigarilosa trenutno obustavljena zbog male potražnje, ali s namjerom obnavljanja
te proizvodnje čim to bude gospodarski isplativo.

bb) Tvornica duhana Zagreb d.d., sa sjedištem u Zagrebu:

- proizvodi samo cigarete.

cc) Tvornica duhana Zadar d.d., sa sjedištem u Zadru:

- imala je u asortimanu cigarete i duhan za motanje;

- nalazi se u postupku sanacije i ne proizvodi već dvije godine.

dd) "Duhanka", sa sjedištem u Trogiru (u sastavu poduzetnika "Dugi pogled"):

- proizvodi duhan za motanje s gotovim cigaretnim papirom i filterom
(tzv. "make your own"), a priprema se i za proizvodnju duhana za lulu.

b) Pravni temelj na kojem je nastala koncentracija su Osnovni sporazum
i Ugovor o prijenosu dionica, sklopljeni dana 13. srpnja 1998. između poduzetnika
Holdinga Zagrebačke banke d.o.o., sa sjedištem u Zagrebu, Paromlinska 2,
i poduzetnika TDR.

Temeljem navedenog Ugovora poduzetnik TDR stječe dionice poduzetnika
TDZ, te na taj način stječe 82,06 posto udjela u TDZ. TDR ostvaruje i dodatni
utjecaj u TDZ, jer je poduzetnik Plavi 92 d.o.o., sa sjedištem u Varaždinu,
Kolodvorska 12, u kojemu je TDR jedini član, imatelj 5,25 posto udjela
u TDZ, tako da izravno, odnosno neizravno, TDR drži ukupno 87,315 posto
udjela u TDZ.

c) Tržištem ili dijelom tržišta na kojem djeluje tržišna snaga sudionika
koncentracije, u smislu odredaba članka 19. ZZTN, (u daljnjem tekstu: mjerodavno
tržište), u konkretnom se slučaju smatra proizvodnja cigareta na području
Republike Hrvatske.

Ta koncentracija ima izravan utjecaj i na tržište uzgoja i obrade duhana
na području Republike Hrvatske, što je predmet ocjene drugih koncentracija
poduzetnika, koje je Agenciji za zaštitu tržišnog natjecanja prijavio poduzetnik
Tvornica duhana Rovinj d.d., a koje je Agencija uzela u obzir, imajući
na umu njihove gospodarske učinke i međusobnu povezanost te uvjetovanost
proizvodnje cigareta i sirovinske baze.

Riječ je o koncentracijama poduzetnika u kojima, uz TDR, sudjeluju sljedeći
poduzetnici:

aa) Rovita d.o.o., sa sjedištem u Kutjevu,

bb) Duhanprodukt d.d., sa sjedištem u Pitomači,

cc) Viržinija d.d., sa sjedištem u Virovitici.

*d) Tržišni udjeli prerađivača duhana u Republici Hrvatskoj u prodaji
cigareta u posljednjih pet godina su sljedeći:*

aa) Udjeli u ukupnoj prodaji cigareta (prodaja na domaćem tržištu i
izvoz):
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
            TD Rovinj            TD Zagreb              TD Zadar                Ukup.

                                                                                                      RH

         \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

God.     mil.        %            mil.       %             mil.
%                 mil.
             kom.                    kom.                     kom.                         kom.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

'93.      5.681    48,71       5.605    48,0        377       3,29            11.663

'94.      7.164    57,43       5.104    40,9        206       1,67            12.474

'95.      7.598    62,02       4.582    37,4          70       0,58            12.250

'96.      7.645    66,59       3.836    33,4            0            0
           11,481
'97.      7.792    69,11       3.482    30,8            0            0
           11.274

bb) Udjeli u izvozu cigareta iz Republike Hrvatske:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
            TD Rovinj            TD Zagreb              TD Zadar                Ukup.

                                                                                                      RH

         \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

God.     mil.        %            mil.       %             mil.
%                 mil.
             kom.                    kom.                     kom.                         kom.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

'93.      1.761    74,21       564     23,7             48       2,09
2.373
'94.      1.355    82,98       246     15,06           32       1,96             1,633

'95.      1.530    90,16       164       9,6               3       0,24
            1.697
'96.      1.513    94,03         96       5,9               0       0,07
            1.609
'97.      1.864   100,0            0       0,0               0       0,00
            1.864

cc) Samo neznatan dio potreba domaćeg tržišta pokriva se iz uvoza (taj
je udio u 1997. godini iznosio tek 0,044 posto od ukupne prodaje cigareta
na tržištu Republike Hrvatske; konkretno, prodano je samo 15.421 kutija
uvoznih cigareta), što je prije svega posljedica vrlo visoke carinske zaštite
i trošarine.

e) Tržišni udjel Tvornice duhana Zagreb d.d. (što je vidljivo iz točke
2., slovo d), tabele pod aa) i bb) obrazloženja ovog rješenja) u posljednjih
se pet godina trajno i neprekidno smanjivao, odnosno smanjivala se uspješnost
poslovanja tog poduzetnika.

Stoga je TDZ došla u položaj da ne može otplaćivati svoja dugovanja
prema poduzetniku Zagrebačkoj banci d.d., sa sjedištem u Zagrebu (u daljnjem
tekstu: ZB), te je ZB, pretvorivši svoja potraživanja prema TDZ u udjele
u tom poduzetniku, već u prvoj fazi preuzela oko 30 posto udjela u njemu
(kasnije je, otkupom dionica od malih dioničara, taj svoj udio značajno
povećala).

Uslijed nemogućnosti ispunjenja dospjelih potraživanja, bili su, zapravo,
ostvareni uvjeti za pokretanje stečajnog postupka.

*f) Struktura prodaje cigareta u Republici Hrvatskoj, prije provođenja
koncentracije, bila je sljedeća:*

aa) Prema asortimanu robnih žigova proizvođača cigareta (u posljednjih
pet godina):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 God.            TD Rovinj            TD Zagreb              TD Zadar        ukup.
   ukup.
              \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                     dom.    str.           dom.    str.              dom.
  str.        dom.     str.
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

'93.                 7         1               9         0
3       0           19         1

'94.                 9         2               9         0                  3
      0           21         2

'95.                 8         3             10         2                  5
      0           23         7

'96.               11         2             13         4                  0
      0           24        10

'97.               13         2             15         8                  0
      0           28        18

bb) Prema cjenovnim skupinama:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                          TDR                           TDZ
Kuna po            (u 000          %            (u 000         %           Ukupno
           %
   kutiji                kom.)                           kom.)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

   do 6,50           359.732      92            33.065         8           392.797
       10,75
6,60-7,00          179.336       20          458.417       72          637.753
        17,46
7,10-7,50            52.013       13          345.205       87          397.218
        10,88
7,51-8,50       1.450.185       88          193.152       12       1.643.337
        45,00
8,51-9,00                     -          -          149.399     100          149.339
          4,10
9.01-10,00          32.059       17          152.481       83          184.540
          5,05
10,01-12,00                 -          -              1.354     100              1.354
0,03
12,00 i više        242.225       99              3.614         1          245.839
          6,37
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Ukupno          2.315.550    63,5       1.336.687    36,5       3.652.237
        100,0

Iz gornjih tabela razvidno je da je tržište cigareta u Republici Hrvatskoj
prije provođenja koncentracije bilo vrlo dobro strukturirano i segmentirano,
kako po vrstama i kakvoći cigareta, tako i po njihovim cijenama.

Nadalje, iz gornjih tabela razvidno je da između sudionika koncentracije
niti ranije (prije provođenja koncentracije) nije bilo stvarnog tržišnog
natjecanja, već je tržište, u stvari, bilo podijeljeno po cjenovnim skupinama
cigareta. Veća ili manja prodaja pojedine vrste cigareta TDZ ili TDR unutar
iste cjenovne skupine, ovisila je prvenstveno o navikama potrošača, odnosno
o vjernosti potrošača određenom robnom žigu cigareta.

*g) Ukupni godišnji promet sudionika koncentracije ostvaren prodajom
roba i usluga u obračunskom razdoblju koje je prethodilo koncentraciji
(prema podacima navedenim u prijavi koncentracije za 1997. godinu) iznosi:*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Sudionik                       Ukupni godišnji promet sudionika
koncentracije                   koncentracije u godini koja je
                                     prethodila nastanku koncentracije

                                                        (1997.)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TDR                                      759.623.000,00 kn
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
TDZ                                      391.746.000,00 kn
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Ukupno                              1.151.369.000,00 kn

h) Broj zaposlenih kod sudionika koncentracije je sljedeći:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
    Sudionik koncentracije              Broj zaposlenih
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                  TDR\*                                  368
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                  TDZ\*\*                                654

Napomena:  \* Stanje na dan 30. lipnja 1998.
                  \*\* Stanje na dan 31. prosinca 1997.

i) Podnositelj prijave (TDR) pravno i gospodarski obrazlaže koncentraciju
sljedećim razlozima:

aa) stvaranjem osnova za dugoročni opstanak i razvitak hrvatske cigaretne
industrije i cijelog duhanskog gospodarstva;

bb) jačanjem natjecateljske snage na domaćem i međunarodnom tržištu,
koncentracijom kapitala, znanja i proizvodnih resursa;

cc) unapređivanjem sustava proizvodnje i obrade duhana na obiteljskim
gospodarstvima Podravine i Slavonije, temeljeći razvoj cigaretnog sustava
na domaćoj sirovini;

dd) ostvarivanjem znatnih troškovnih i poslovnih racionalizacija, unapređivanjem
i uštedama (povećanje izvoza hrvatskih cigareta, racionalizacija proizvodnje,
nabave i prodaje, troškova prijevoza, distribucije i reklame);

ee) unapređivanjem kvalitete proizvoda objedinjavanjem kadrova i resursa
u razvoju i istraživanju;

ff) daljnjim osvajanjem izvoznih tržišta;

gg) ostvarivanjem drugih pogodnosti (osiguravanje bolje perspektive
zaposlenosti, napose kod obiteljskih gospodarstava - uzgajivača duhana,
te u pratećim industrijama koje su profilirane prema potrebama domaće industrije,
pa stoga nisu prikladni dobavljači velikim međunarodnim sustavima);

hh) ostvarivanjem stabilnosti prihoda državnog proračuna (doprinos objedinjene
duhanske grane državnom proračunu iznosi oko 8 posto);

ii) ostvarivanjem pogodnosti za potrošače (unapređivanje perspektivnog
dijela domaćeg asortimana cigareta u pogledu kvalitete, dizajna i zdravstvenih
standarda, pojačavanje tržišnog natjecanja uvozom i proizvodnjom cigareta
u suradnji s velikim međunarodnim proizvođačima cigareta).

3. Razmatranjem naprijed iznijetih činjenica, vezanih uz ocjenjivanje
prijavljene koncentracije poduzetnika nastale stjecanjem većinskog udjela
i većinskog prava odlučivanja poduzetnika Tvornice duhana Zagreb d.d.,
od strane poduzetnika Tvornice duhana Rovinj d.d., Savjet za zaštitu tržišnog
natjecanja, sukladno ovlastima iz članka 30., stavka 2, točke 3. ZZTN,
na 20. je sjednici, održanoj 6. listopada 1998. ocijenio prijavljenu koncentraciju
poduzetnika kao dopuštenu u smislu odredaba članka 24., stavka 1. ZZTN,
te je dopustio njen upis u Upisnik o koncentracijama, kao što je to navedeno
u točkama I. i II. izreke ovog rješenja.

Pri ocjeni dopuštenosti ove koncentracije poduzetnika primijenjeni su
svi kriteriji i mjerila iz članka 24., stavka 1. ZZTN. Pritom je utvrđeno
da provođenjem te koncentracije jača postojeći vladajući položaj Tvornice
duhana Rovinj d.d., ali ne na način da se time trajno ograničava slobodno
tržišno natjecanje.

Savjet za zaštitu tržišnog natjecanja je, polazeći od odredaba članka
24., stavka 1. ZZTN, odobrio prijavljenu koncentraciju u smislu nastanka
kontroliranog, privremenog i ograničenog vladajućeg položaja, s ciljem
da se, propisivanjem mjera iz točaka III. do XII. izreke ovog rješenja,
isključi mogućnost bilo kakve zlouporabe vladajućeg položaja, u smislu
odredaba članka 20. ZZTN, od strane sudionika koncentracije, kao na primjer:

- namjerno izravno ili neizravno utvrđivanje vrlo visokih cijena ili
privremeno niskih cijena ispod jedinične cijene koštanja s ciljem preuzimanja
ili zadržavanja vladajućeg položaja;

- dioba tržišta ili dijela tržišta po područjima ili po vrsti robe ili
usluga ili po grupama kupaca;

- primjena različitih uvjeta za istu ili odgovarajuću vrstu poslova
s različitim poduzetnicima, čime ih se dovodi u nepovoljan natjecateljski
položaj na tržištu ili dijelu tržišta;

- nametanje neuobičajenih uvjeta kompenzacije i plaćanja robe i usluga,
kojima se ostvaruju pogodnosti i povlašteni položaj samo za jednog poduzetnika;

- obustavljanje ili smanjivanje obujma proizvodnje, prodaje ili kupnje
na štetu potrošača;

- uzdržavanje od prodaje robe i usluga i stvaranje zaliha radi povećanja
cijena;

- ograničavanje tehnološkog razvoja i ulaganja;

- sklapanje ugovora pod uvjetom da drugi sudionik ugovora prihvati dodatne
obveze koje po svojoj prirodi ili prema trgovačkim običajima nisu u svezi
s predmetom ugovora;

- sprečavanje slobodnog tržišnog natjecanja na tržištu, koristeći vladajući
položaj i na druge bespravne načine.

Pri donošenju ocjene, Savjet za zaštitu tržišnog natjecanja u obzir
je uzeo i činjenicu da je provođenjem navedene koncentracije poduzetnika
došlo do jačanja domaće duhanske industrije (i domaće duhanske grane u
cjelini), na način koji jamči održavanje postojeće razine (obujma) uzgoja
duhana, a time i opstanka 3.000 poljoprivrednih domaćinstava (odnosno oko
8.000 zaposlenih) koja se bave uzgojem i preradom duhana, te oko 1.100
izravno zaposlenih u proizvodnji cigareta.

Savjet za zaštitu tržišnog natjecanja ocijenio je takvo stanje privremenim.
Naime, Savjet je procijenio da će takvo stanje trajati samo do ulaska Republike
Hrvatske u Svjetsku trgovinsku organizaciju (WTO), budući da je smanjenje
carina jedan od uvjeta i predmeta pregovora za njen ulazak u tu organizaciju.

Savjet za zaštitu tržišnog natjecanja ocijenio je da se provođenjem
te koncentracije poduzetnika, zapravo, stvaraju povoljniji uvjeti na tržištu
prodaje cigareta.

Naime, unatoč tome što se ovom koncentracijom poduzetnika jača tržišni
položaj jednog sudionika u prometu, provođenje te koncentracije pretpostavka
je za stvaranje i očuvanje tržišnog natjecanja u budućnosti.

Domaća duhanska industrija (uključujući i primarnu preradu duhana) objedinjavanjem
postiže ciljani opseg proizvodnje i razinu racionalizacije poslovanja koji
su potrebni za ulazak u natjecanje s inozemnim proizvođačima.

U protivnom, slijedeći trendove globalizacije na tržištu cigareta, rascjepkana
duhanska industrija u Republici Hrvatskoj u vrlo bi kratkom roku pokleknula
pod tržišnim pritiskom jednog od vodećih svjetskih proizvođača, s posljedicom
monopoliziranja hrvatskog tržišta od strane tog inozemnog proizvođača.

U postupku ocjene prijavljene koncentracije poduzetnika, pribavljeno
je mišljenje Ministarstva poljoprivrede i šumarstva, kao tijela izravno
nadležnog za industriju cigareta, te uzgoj i preradu duhana.

S obzirom na veliki udjel sredstava ostvarenih prodajom cigareta u Državnom
proračunu Republike Hrvatske (oko 8 posto), Agencija je pribavila i mišljenje
Ministarstva financija.

Mišljenja obaju ministarstava idu u prilog provođenja koncentracije
poduzetnika Tvornica duhana Rovinj d.d. - Tvornica duhana Zagreb d.d.,
s gledišta gospodarskih interesa koje zastupaju ta tijela.

Ispitujući pravce razvoja na tržištu cigareta, analizirani su naročito
pravci razvoja na tržištima cigareta u dvanaest zemalja u tranziciji.

Rezultati analiza pokazuju da je preuzimanjem domaćih proizvođača cigareta
od velikih stranih poduzetnika, nakon preuzimanja došlo do znatnog smanjenja,
odnosno ukidanja domaće proizvodnje cigareta i do otvaranja tržišta cigareta
uvozu. Time su, kao što je to potvrđeno u praksi, ostvareni učinci trajnog
ograničavanja tržišnog natjecanja na mjerodavnom tržištu, pa je Savjet
za zaštitu tržišnog natjecanja, donoseći ovo rješenje imao na umu vjerojatne
slične posljedice koje bi mogle nastupiti na hrvatskom tržištu cigareta.
Savjet je, ocjenjujući ovu koncentraciju kao dopuštenu, nastojao spriječiti
nastupanje upravo tih učinaka, imajući pritom na umu osobito interese i
mogući položaj potrošača.

Postupnim povećanjem uvoza cigareta ili otvaranjem druge proizvodnje,
na hrvatskom će tržištu biti stvoreni uvjeti za jačanje tržišnog natjecanja
između sadašnjega objedinjenog hrvatskog proizvođača cigareta i drugih
proizvođača i prodavača cigareta na tom tržištu. Na taj se način stvaraju
pretpostavke bogatije ponude asortimana i natjecanja u cijenama, što sve
zajedno, uvažavajući i druge okolnosti navedene u točki 2., slovo i), odsjeci
aa) do ii), odgovara uvjetima razvoja slobodnog tržišnog natjecanja i interesima
potrošača, te povećanju izvoza cigareta.

S obzirom na procjenu Savjeta da se ne radi o trajnom ograničavanju
slobodnog tržišnog natjecanja, već da je riječ o privremenom stanju (do
ulaska Republike Hrvatske u Svjetsku trgovinsku organizaciju), Savjet je
propisao mjere praćenja nastale koncentracije.

Navedene mjere praćenja vremenski su ograničene do 31. prosinca 2000.,
kao što je to navedeno u točki XII. izreke ovog rješenja.

Očekuje se, naime, da će, s obzirom na smanjenje carinskih zapreka uvozu
stranih cigareta, do tog roka biti smanjen sadašnji vrlo visok udjel Tvornice
duhana Rovinj d.d. na tržištu prodaje cigareta u Republici Hrvatskoj.

Međutim, istekom navedenog roka, Savjet će ocijeniti nastavlja li se
s mjerama praćenja propisanim točkama III. do XI. izreke ovog rješenja,
kojim mjerama i u kojem opsegu. Savjet će pritom procijeniti stvarne tržišne
udjele Tvornice duhana Rovinj d.d. u prodaji cigareta, u odnosu na očekivani
porast uvoza, sa stanjem na dan 31. prosinca 2000.

U okviru mjera praćenja, posebnu važnost imaju mjere određene točkama
III. do V. izreke ovog rješenja. Te mjere omogućuju Agenciji za zaštitu
tržišnog natjecanja da intervenira u svim onim slučajevima kada procijeni
da postupci TDR na koje se te točke odnose, predstavljaju, u stvari, skriveno
povećanje cijena, odnosno zlouporabu vladajućeg položaja, s ciljem da se
tako financiraju transakcijski troškovi preuzimanja TDZ, a ne normalan
akt poslovanja, izazvan gospodarskim razlozima, koji bi bio u skladu s
načinom poslovanja prije provedene koncentracije.

S obzirom na utvrđene činjenice, Savjet za zaštitu tržišnog natjecanja
donio je ocjenu prijavljene koncentracije poduzetnika i propisao mjere
praćenja, kao što je to navedeno u izreci ovog rješenja.

*Uputa o pravnom lijeku*

Ovo je rješenje konačno u upravnom postupku.

Protiv ovog rješenja nezadovoljna stranka može pokrenuti upravni spor
kod Upravnog suda Hrvatske u roku od 30 dana od dana dostavljanja ovog
rješenja.

Podnesena tužba ne odgađa izvršenje ovog rješenja.

Klasa: UP/I-030-02/98-01/42
Urbroj: 580-02/98-26
Zagreb, 6. listopada 1998.

Ravnateljica
**dr. Deša Mlikotin-Tomić,** v. r.

**Napomena:**

Prijavitelj koncentracije dao je suglasnost da se rješenje Agencije
za zaštitu tržišnog natjecanja, klasa UP/I-030-02/98-01/42, od 6. listopada
1998., objavi u cijelosti.

Rješenje, NN 155/1998-1911
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)